b'\n_START_ARTICLE_\nTeodora Angela Lefterescu\n_START_SECTION_\nBiografie\n_START_PARAGRAPH_\nTat\xc4\x83l, Vespasian, a fost ofi\xc8\x9ber \xc3\xaen armata rom\xc3\xa2n\xc4\x83, iar despre mama sa, Maria, ea povestea c\xc4\x83 \xe2\x80\x9eera o adev\xc4\x83rat\xc4\x83 doamn\xc4\x83 a t\xc3\xa2rgului\xe2\x80\x9d._NEWLINE_Liceul l-a f\xc4\x83cut \xc3\xaen ora\xc8\x99ul natal, iar vacan\xc8\x9bele \xc8\x99i le-a petrecut la malul m\xc4\x83rii \xc3\xaen Eforie, acolo unde familia sa avea o cas\xc4\x83 de vacan\xc8\x9b\xc4\x83. Aici a prins dragostea de mare, de dep\xc4\x83rtare, \xc3\xaen timp ce f\xc4\x83cea excursii \xc3\xaen larg cu micile ambarca\xc8\x9biuni._NEWLINE_De\xc8\x99i visul ei era s\xc4\x83 devin\xc4\x83 marinar, p\xc4\x83rin\xc8\x9bii au \xc3\xaendrumat-o s\xc4\x83 urmeze medicina. Reu\xc8\x99e\xc8\x99te s\xc4\x83 treac\xc4\x83 examenul la Institutul francez unde erau 58 de candida\xc8\x9bi pe 17 locuri._NEWLINE_Dup\xc4\x83 numeroase \xc3\xaencerc\xc4\x83ri \xc8\x99i refuzuri repetate la Direc\xc8\x9bia Marinei Comerciale din Bucure\xc8\x99ti \xc8\x99i sindicatul marinarilor din Constan\xc8\x9ba, Teodora Angela Lefterescu este acceptat\xc4\x83 ca marinar \xc8\x99i \xc3\xaembarcat\xc4\x83 la 8 martie 1948 pe remorcherul Filimon S\xc3\xa2rbu, pentru trei luni, \xc3\xaen calitate de ofi\xc8\x9ber asistent. \xc3\x8en aceast\xc4\x83 perioad\xc4\x83 este nevoit\xc4\x83 s\xc4\x83 fac\xc4\x83 tot felul de munci, precum f\xc4\x83cut noduri, sp\xc4\x83lat, sau vopsit puntea. Tot atunci \xc8\x99i-a cunoscut \xc8\x99i so\xc8\x9bul, Mihai Lefterescu, care apoi este numit director general \xc3\xaen Minister, \xc3\xaen Bucure\xc8\x99ti. \xc3\x8en anul 1952 ob\xc8\x9bine brevetul de ofi\xc8\x9ber II._NEWLINE_\xc3\x8en anul 1967, Teodora Angela Lefterescu prime\xc8\x99te de la c\xc4\x83pit\xc4\x83nia portului Constan\xc8\x9ba, brevetul de c\xc4\x83pitan de remorcher maritim, iar la 12 decembrie 1972, carnetul de marinar cu num\xc4\x83rul 02547/4934, eliberat de c\xc4\x83pit\xc4\x83nia portului Tulcea. De-a lungul carierei a condus remorcherele Filimon S\xc3\xa2rbu \xc8\x99i Octombrie Ro\xc8\x99u, \xc8\x99i a secondat pe navele Jiul, Polar I, Trotu\xc8\x99, Dorna._NEWLINE_La data de 6 februarie 1982 ajunge \xc3\xaen func\xc8\x9bia de comandant pe nava de pescuit oceanic Ceahl\xc4\x83u, pe care r\xc4\x83m\xc3\xa2ne p\xc3\xa2n\xc4\x83 la pensionare \xc3\xaen anul 1984._NEWLINE_\xc3\x8en anul 1999 primeste titlul de cet\xc4\x83\xc8\x9bean de onoare al municipiului F\xc4\x83lticeni. \xc3\x8en ultimii ani din via\xc8\x9b\xc4\x83 a locuit \xc3\xaen Constan\xc8\x9ba, plimb\xc3\xa2ndu-se prin locurile pe care nu avusese \xc3\xaenc\xc4\x83 ocazia s\xc4\x83 le viziteze, p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii, \xc3\xaen aprilie 2007._NEWLINE_A fost \xc3\xaenmorm\xc3\xa2ntat\xc4\x83 \xc3\xaen localitatea dobrogean\xc4\x83 Urluia, unde un me\xc8\x99ter local i-a ridicat o cruce pe care a \xc3\xaencrustat conturul unui vapor.'